Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 3. siječnja 2009.

1(12)/2010.

Evanđelje (Iv 1,1-5.9-18 )
Riječ tijelom postade i nastani se među nama.
Početak svetog Evanđelja po Ivanu U početku bijaše Riječ i Riječ bijaše u Boga i Riječ bijaše Bog. Ona bijaše u početku u Boga. Sve postade po njoj i bez nje ne postade ništa. Svemu što postade, u njoj bijaše život i život bijaše ljudima svjetlo; i svjetlo u tami svijetli i tama ga ne obuze. Svjetlo istinsko koje prosvjetljuje svakog čovjeka dođe na svijet; bijaše na svijetu i svijet po njemu posta i svijet ga ne upozna. K svojima dođe i njegovi ga ne primiše. A onima koji ga primiše podade moć da postanu djeca Božja: onima koji vjeruju u njegovo ime, koji su rođeni ne od krvi, ni od volje tjelesne, ni od volje muževlje, nego - od Boga. I Riječ tijelom postade i nastani se među nama i vidjesmo slavu njegovu - slavu koju ima kao Jedinorođenac od Oca - pun milosti i istine.
Blagoslovljen početak
Čestitke povodom Nove godine su civilizacijsko obilježje i našega vremena. Ljudi jedni drugima izražavaju dobre želje za zdravlje, blagostanje, osobnu sreću i mir. Takav govor daje naslutiti kako ljudi od budućnosti očekuju više od onog što su već postigli. To izražava čežnju za beskrajnim mirom i srećom koju može dati samo apsolutno savršeno biće – Bog. Zato neka nas njegov Sveti Duh nauči mudro brojiti i vrednovati naše dane i godine kako bismo na kraju krajeva postigli ono za čim bitno težimo.

Razmišljati o spasonosnim otajstvima
Nije bez razloga evanđelist Luka zabilježio uvjerenje što su ga prvi kršćani imali kako je Isusovo rođenje bilo najprije objavljeno siromašnim pastirima, koji su simbolizirali sve zapostavljene, obespravljene, siromašne i gladne ne samo kruha već ponajviše pravde. I evanđelist se uvjerio kako je njima »Radosna vijest« i trebala doći prvima, budući da je Isusovim rođenjem započelo novo vrijeme, nova zora kojom je upućeno na temeljitije i dosljednije vrednovanje ljudskog dostojanstva svakoga čovjeka bez obzira na društveni položaj. Siromasima koji su prispjeli na rub društva trebalo je prvima otvoriti obzorja i probuditi nadu da su i oni pozvani na suodlučivanje u oblikovanju novoga društvenog poretka te u pravednoj raspodjeli dobara, kao bi bilo više čovječnosti za svakoga. Luka je Isusovu Majku prikazao kao osobu koja je u sebi pohranjivala sve izvanredne događaje, koji su se zbivali oko Djeteta te da ih je »prebirala« u svom srcu. Ona je zajedno s Josipom o svemu tome razmišljala i tako se učvršćivala u vjeri da je Djetetu od Boga namijenjeno spasonosno poslanje za čitavo čovječanstvo, a poglavito za sve siromašne patnike i stradalnike. Marijina otvorenost prema Božjem planu spasenja je uzor poglavito nama članovima Crkve kako bismo i mi »prebirali« u svom srcu otajstvo spasenja po Isusu Kristu. Budući da je za kršćane Isus pravi Bog i pravi čovjek, onda je logično što je uvedena svetkovina Marijina materinstva pod nazivom Sveta Bogorodica Marija, koja se svetkuje na osminu Božića. To je učinjeno 1931. godine prigodom 1500. obljetnice Efeškoga sabora (431).
Ivo Martinić

NEDJELJNE MOLITVE
2. nedjelja po Božiću
U početku bijaše Riječ... (Iv 1,1)
U njoj bijaše Život... (Iv 1,4)
Prva stranica Biblije počinje istim riječima kao i ovo evanđelje: U početku... Ispred svih početaka vidljivoga svijeta nalazimo Riječ: Svjetlo istinsko koje prosvjetljuje svakog čovjeka!
Jednostavna, meni jasna slika: bez svjetla nema života, ono donosi toplinu, pokazuje put, unosi boje u moj život.
Mudrost o kojoj čitamo u prvome čitanju povezana je sa svjetlom: ona je upravo prosvjetljenost, sposobnost jasnog gledanja, odabiranje pravog puta.
Međutim, svijet ga ne upozna! Proroci su naviještali dolazak Svjetla na svijet, najvešteno je “Mlado Sunce s visine”. Možda nam svakodnevne teškoće i brige zasjenjuju Svjetlo? Možda lutamo “u tmini i sjeni smrtnoj”?
No, onima koji ga primiše podade moć da postanu djeca Božja. Po Njemu smo pozvani biti bogolikiji, pozvani smo biti kćeri i sinovi Božji! Upravo na početku jedne nove godine dobro je poći s takvom dobrom zalihom povjerenja prema problemima koji nam se približavaju.
Danas mogu primiti “od punine njegove, i to milost na milost”. Kad bi i čitav svijet prekrila tama, On bi ostao svjetliti u mom srcu – kao što kaže Izaija: “A zemlju evo tmina pokriva i mrklina narode! A tebe obasjava Gospodin!” (Iz 60,2)
Gospodine Isuse Kriste! K svojima dolaziš i danas. Jesmo li bolji od tvojih suvremenika iz evanđelja? Zagrij nam srca i osnaži nas. Daj nam duhovne oči da prepoznamo Svjetlo, daj nam dobar sluh - da ti otvorimo vrata čim pokucaš.
Dario Miletić

BOGOJAVLJENJE—TRI KRALJA
Blagdan Bogojavljenja u nas je postao blagdanom »Triju kraljeva«. Prihvatimo te povijesne i vjerničke pomake. Povežimo u svojoj svijesti oba sadržaja blagdana. Pismo ih ne zove kraljevima nego »magima«, po našem-mudracima. To su bili ljudi tražitelji, ljudi koji su umjeli gonetati – iz prirode, iz predane ljudske mudrosti. Za mudra čovjeka sve je riječi. On o svemu razmišlja i istražuje istinu: o sebi, o svemiru, o čovječanstvu, o Bogu, o životu, ovomu i onomu - preko-grobnom, vječnom. Ali nije važno samo tražiti. Divno je - naći. No ni to nije dosta. Nađenomu treba pokloniti se. Razmislimo o toj divnoj - a tako dobro dvo-značnoj - hrvatskoj riječi. Pokloniti se ne znači samo sagnuti se, nekako kao sagnuti šiju, nego baš - pokloniti se - to jest darovati se (poklon = dar). Komu? Bogu. I - radi Boga ljudima. Divno je znati da će mnogi, koji su se iskreno ljudima darivali, »u onaj dan« saznati da su to učinili samomu Bogu.
Bonaventura Duda

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi II. Nedjelja po Božiću, Ime Isusovo
Ponedjeljak: Anđela Folinjska
- Kateheze za odrasle ponedjeljkom.
Susret započinje u 19,45 sati.
Utorak Emilijana, Radoslav – utorkom pobožnost sv. Anti
- BLAGOSLOV VODE PRIJE VEČERNJE MISE U 19 sati
- Kateheza za mlade utorkom.
Susret započinje u 20 sati.
Srijeda BOGOJAVLJENJE—TRI KRALJA
- SV. Mise kao nedjeljom u 8,30 u 10 i 19 sati
Popodne na Tri Kralja u 17 sati u Jankolovici kod Biograda na Moru
„Žive Jaslice“ prikazuje zajednica komune Cenakolo
Četvrtak Rajmund, Lucijan, Zorislav
Petak Severin, Bogoljub, Apolinar
Subota Hadrijan, Julijan, Živko
Nedjelja KRŠTENJE GOSPODINOVO
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: petkom u 19,30 sati.
Krunicu molimo svaki dan u 18,30 sati.

Čestitamo Tri Kralja!
Čestitaju fratri i časne sestre
Samostana sv Frane.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana)
www.mali-brat.com (stranica naših mladih)
O svemu možete više saznati na stranicama:
www.ofm-sv-jeronim.hr i www.svetinikola.hr